09/08/2022 | Administración LocalMunicipal
Vedra
Secretaría-Intervención
Aprobación definitiva Plan de Sectorización SUND.4. Parque Empresarial de Vedra

ANUNCIO DA APROBACIÓN DEFINITIVA DO PLAN DE SECTORIZACIÓN. Expediente municipal número 2022/U034/000001 Por acordo do Pleno da Corporación, adoptado en sesión ordinaria de data 23/02/2022, aprobouse definitivamente o Plan de Sectorización do SUND-4. Parque Empresarial de Vedra, nos termos do expediente tramitado e da documentación técnica do expediente, asinada por Benito Férnandez González e Gilberto Rodríguez Rodríguez en calidade de Enxeñeiros de camiños, canles e portos, de data xaneiro de 2022. O que se fai público para os efectos do disposto no artigo 92 da Lei 9/2002, do 30 de decembro, de ordenación urbanística e protección do medio rural de Galicia, en relación coa disposición transitoria segunda da Lei 2/2016, do 10 de decembro, do solo de Galicia. En cumprimento do disposto no artigo 88 da Lei 2/2016, do 10 de febreiro, do solo de Galicia, foi publicado o anuncio no DOG núm.133, do 13/07/2022, e remitido ao órgano autonómico competente para a súa inscrición no Rexistro de Planeamento de Galicia. As ordenanzas publicaranse no Boletín Oficial da Provincia de A Coruña e o contido do plan quedará a disposición do público na web do concello: https://www.concellodevedra.es/. A‐ XENERALIDADES E TERMINOLOXÍA DE CONCEPTOS. ARTIGO 1.‐ OBXECTO As presentes ordenanzas teñen por obxecto establecer a Regulamentación do uso dos terreos e a edificación pública e privada, de acordo coas especificacións contidas na Lei 9/2002, do 30 de decembro de ordenación urbanística e protección do medio rural de Galicia. Polo que se refire á terminoloxía de conceptos establécense, a continuación, as seguintes definicións: ARTIGO 2.‐ PARCELA EDIFICABLE E PARCELA MÍNIMA. Parcela edificable é a superficie comprendida entre lindeiros sobre a cal se permite edificar. Parcela mínima, é a superficie mínima de parcela edificable, que establece a correspondente ordenanza como tal. ARTIGO 3.‐ MAZÁ. É o conxunto de parcelas, edificadas ou destinadas á edificación, que sen solución de continuidade quedan comprendidas entre vías, espazos libres públicos determinados no Plan de Sectorización, e/ou límites doutras parcelas ou terreos do Plan. ARTIGO 4.‐ POLÍGONO. É o ámbito sobre o que se desenvolven as obras de urbanización. ARTIGO 5.‐ ETAPA. É a programación temporal das obras de Urbanización que ha ser coherente coas demais determinacións do Plan de Sectorización ARTIGO 6.‐ FASE. É a execución parcial dunha etapa por alteración, debidamente xustificada, das previsións temporais e espaciais daquela, sempre que se manteña a coherencia co Plan. (Art.54.2 do Regulamento de Planeamento Urbanístico). ARTIGO 7.‐ LINDEIROS. Son as liñas perimetrais que delimitan parcelas e separan unhas doutras. Con respecto da súa posición, os lindeiros clasifícanse en: ‐ Lindeiro frontal: O que delimita a parcela coa vía pública de acceso. ‐ Lindeiro posterior: O que separa a parcela pola súa banda oposta á frontal. ‐ Lindeiros laterais: Os restantes lindeiros distintos do frontal e posterior. ‐ Caso particular: En parcelas de esquina só existe lindeiro frontal e posterior. ARTIGO 8.‐ RASANTE. É a liña que determina a inclinación dun terreo ou pavimento respecto do plano horizontal. Distínguense dous tipos de rasantes: Rasante de calzadas e beirarrúas: É o perfil lonxitudinal do viario, establecido no Proxecto de Urbanización. Rasante de terreo: É a que corresponde ó perfil do terreo natural (Cando non experimente ningunha transformación ou artificial logo de obras de explanación, desmonte ou recheo que supoñan unha alteración da rasante natural). Para os efectos de fixación da altura de edificación, a rasante do terreo en cada parcela deberá estar comprendida entre as cotas ± 1 m da rasante de beirarrúa no seu punto medio e a liña de pendente sobre a parcela de ± 2% trazada desde o bordo da mesma. ARTIGO 9.‐ RECUAMENTO. É a distancia ortogonal comprendida entre os lindeiros da parcela e as liñas de fachada das edificacións. O valor do recuamento, sexa frontal, lateral ou posterior medirase perpendicularmente ó lindeiro de referencia, en todos os puntos do mesmo. ARTIGO 10.‐ LIÑA DE FACHADA OU LIÑA DE EDIFICACIÓN. É a que delimita a superficie de ocupación da parcela e os recuamentos da mesma por vía pública e polos demais lindeiros. ARTIGO 11.‐ SUPERFICIE OCUPADA. É a proxección ortogonal da edificación sobre o terreo. Ós efectos de medición da superficie ocupada non se terá en conta os beirados e marquesiñas que, no seu caso, estean permitidos polas Ordenanzas do Plan de Sectorización. ARTIGO 12.‐ COEFICIENTE DE OCUPACIÓN. É a porcentaxe, en tanto por cento, que representa a superficie ocupada con relación á superficie de parcela. ARTIGO 13.‐ SUPERFICIE MÁXIMA EDIFICABLE. É a superficie total, suma de todas as plantas que integran a edificación, que pode realizarse sobre unha parcela, resultante de aplicar o índice de aproveitamento ou edificabilidade (expresado en m²/m²), que teña asignada, á superficie da mesma. ARTIGO 14.‐ ALTURA DA EDIFICACIÓN. É a distancia comprendida entre a rasante do terreo, definida segundo o artigo 8, e o intradorso do forxado de cuberta ou tirante da armazón da nave, segundo a disposición construtiva que se adoptara. ARTIGO 15.‐ ALTURA DE PLANTA. É a comprendida en cada planta entre caras superiores dos forxados ou entre nivel de piso e tirante da armazón da nave, segundo os casos. ARTIGO 16.‐ ALTURA LIBRE DE PLANTA. É a comprendida entre a cara superior e inferior de dous forxados consecutivos. Cando se trata de naves, a altura de planta e a altura libre de planta considerarase equivalente. ARTIGO 17.‐ VOLUME EDIFICABLE. É a suma dos volumes edificables correspondentes a cada planta, obtidos ó multiplicar as superficies construídas polas alturas de cada planta. ARTIGO 18.‐ EDIFICABILIDADE DE PARCELA. É o cociente resultante de dividir, en cada parcela, a superficie edificable pola superficie total da mesma. Expresarase en m²/m². ARTIGO 19.‐ EDIFICABILIDADE MEDIA. É o cociente que resulta de dividir a superficie total edificable do ámbito considerado, pola superficie total do mesmo. Exprésase en m²/m². ARTIGO 20.‐ BLOQUES REPRESENTATIVOS. Parte da edificación que comprende os volumes destinados a despachos, oficinas, salas de exposición, salas de recepción e conferencias, laboratorios de investigación e, en xeral, todos os que, dependendo administrativamente da industria, non se dediquen a procesos de fabricación, almacenaxe e/ou distribución. ARTIGO 21.‐ EDIFICACIÓN ILLADA. É a situada en parcela independente con obrigación de recuamentos a todos os lindeiros. ARTIGO 22.‐ EDIFICACIÓN PAREADA. É a que constitúen dous edificios independentes, encostados entre si. ARTIGO 23.‐ EDIFICACIÓN ENCOSTADA. É a situada en parcela independente en continuidade con outra e outras edificacións. Un conxunto de varias edificacións encostadas constitúen unha agrupación. RÉXIME URBANÍSTICO DO SOLO. ARTIGO 24.‐ RÉXIME URBANÍSTICO DO SOLO. Os artigos que seguen teñen a finalidade de regular o réxime urbanístico do solo na totalidade da superficie que abrangue o Plan de Sectorización e fixar as condicións que deben cumprir os plans e proxectos que desenvolvan a ordenación. ARTIGO 25.‐ CLASIFICACIÓN DO SOLO. Unha vez aprobado definitivamente o Plan de Sectorización do Solo Urbanizable non Delimitado do SUND‐4, executadas as obras de urbanización de cada polígono e recepcionadas as mesmas segundo o establecido no artigo 7.4 do texto refundido da Lei do solo e rehabilitación urbana aprobada por RD lexislativo 7/2015 e no artigo 25.3 do RLSG, o total do ámbito adquire a condición de «solo urbano consolidado» e polo tanto sometido ó réxime establecido no artigo 19 da Lei 9/2002, do 30 de decembro de Ordenación Urbanística e Protección do Medio Rural de Galicia. As parcelas incluídas no ámbito do Plan de Sectorización terán a consideración de edificables nas condicións que sinale o presente documento de planeamento, cando reúnan os requisitos fixados polo mesmo. ARTIGO 26. ‐ FACULTADES DO DEREITO DE PROPIEDADE. Exerceranse dentro dos límites e co cumprimento dos deberes establecidos no Plan Xeral de Ordenación do Termo Municipal de Vedra, e no presente Plan de Sectorización. ARTIGO 27.‐ SISTEMAS E ZONAS. Dentro do ámbito do planeamento distínguense as seguintes zonas e sistemas: SISTEMAS XERAIS De comunicacións: Rede viaria de enlace cos sistemas existentes. De infraestruturas: Conexión coas redes de abastecemento de auga, saneamento, enerxía eléctrica, etc. SISTEMAS INTERIORES De comunicacións: Rede viaria interna. De equipamento: Deportivo, asistenciais, culturais, educativos, sanitarios, etc. De espazos libres: Parques e xardíns públicos. De infraestruturas: Depósito de auga, centros de transformación, etc. ZONAS EDIFICABLES De uso comercial ‐ industrial e de equipamentos e/ou servizos urbanos. ARTIGO 28 ‐ CUALIFICACIÓN DO SOLO DO PLAN DE SECTORIZACIÓN. O plan de sectorización efectúa unha cualificación pormenorizada do chan dentro do seu ámbito distinguindo: SOLO DE USO PÚBLICO. ‐ Solo destinado a viais e aparcamentos. ‐ Solo destinado a espazos libres e zonas verdes.3.‐ Solo destinado a equipamentos. Dentro de cada un dos subtipos considerados, distribúense os usos concretos a que se destina a reserva. SOLO DE USO PRIVADO. Solo edificable de uso predominante industrial ‐ comercial, distinguindo, segundo o tamaño e tipo de actividade as categorías que se especifican nos artigos correspondentes das presentes ordenanzas. ARTIGO 29.‐ USO COMERCIAL ‐ INDUSTRIAL. Corresponde ó solo destinado ós establecementos para desenvolvemento de actividades dirixidas á obtención, reparación, mantemento, transformación ou reutilización de produtos industriais a partir de primeiras materias, incluso envasado, transporte e distribución, así como as funcións que complementen a actividade industrial propiamente dita. Para os efectos de situación e autorización estarán incluídos no ámbito de aplicación deste uso, os servizos de enxeñería, deseño, consultaría tecnolóxica e asistencia técnica directamente relacionados coas actividades industriais. En ambos os dous casos, as disposicións sobre seguridade industrial serán de aplicación ás instalacións, equipos, actividades, procesos e produtos industriais que utilicen ou incorporen elementos, mecanismos ou técnicas susceptibles de lles produciren danos ou prexuízos ás persoas, flora, fauna, bens ou ó medio ambiente. Inclúense actividades non especificamente industriais, como almacéns, laboratorios, centros informáticos, oficinas, hipermercados, así como a venda e distribución dos produtos correspondentes, empresas de servizos, garaxes, etc. ARTIGO 30.‐ USOS PROHIBIDOS. Prohíbese calquera uso non previsto nas presentes Ordenanzas. Dentro das prescricións sinaladas no presente Plan de Sectorización, poderán ser autorizadas aquelas industrias que, estando afectadas polo Decreto 133/2008, polo que se regula a avaliación de incidencia ambiental, acompañen á solicitude de instalación, Proxecto Técnico co ditame de incidencia ambiental favorable do Órgano Ambiental competente da Administración Autonómica, no que se indiquen as medidas correctoras necesarias para o seu funcionamento e que permitan o seu emprazamento dentro do ámbito. ARTIGO 31.‐ USOS TOLERADOS. Toléranse os usos de oficinas e salas de reunión, prohibíndose expresamente o de espectáculos. ARTIGO 32.‐ USOS OBRIGATORIOS. Serán os especificados no Plano de Zonificación do presente Plan de Sectorización, e nestas Ordenanzas. ARTIGO 33.‐ CATEGORÍAS DO USO COMERCIAL ‐ INDUSTRIAL. En función do Decreto 144/2016 polo que se aproba o Regulamento único de regulación integrada de actividades económicas e apertura de establecementos, distínguese as categorías seguintes: CATEGORÍA 1ª.‐ Edificios para industrias molestas que, unha vez cumpridos os correspondentes trámites de autorización por incorporar os elementos correctores necesarios, sexa informada de conformidade polo órgano medioambiental competente. Permítense todas as actividades non especificamente industriais, como almacéns, laboratorios, centros informáticos, oficinas, hipermercados, a venda e distribución dos produtos correspondentes, empresas de servizos, garaxes, etc. Permítese o uso específico de Estación de Servizo para fornecemento de carburantes, con túnel de lavado. No caso de actividades con uso de oficinas, hipermercados, de venda e distribución de produtos, ou calquera outra que supoña unha importante afluencia de persoas, esixirase a situación dentro da propia parcela dos espazos de aparcamento necesarios para a actividade, o que se xustificará no proxecto correspondente. CATEGORÍA 2ª.‐ Edificacións para industrias insalubres e nocivas que, a xuízo do Concello, poidan autorizarse por contemplar no seu proceso procedementos eficaces de depuración e control dos seus vertidos, que garantan en todo momento valores da toxicidade inferiores ós establecidos nas normas do presente Plan de sectorización ou outra normativa medioambiental, que no momento da solicitude sexa de aplicación ó ámbito xeográfico, con valores máis restritivos que os esixibles no presente documento. Como trámite previo á autorización o proxecto de instalación deberá obter o informe favorable do órgano ambiental da Comunidade Autónoma. CATEGORÍA 3ª.‐ Edificacións e outras construcións para industrias que teñan a consideración de perigosas. En xeral, para este tipo de actividades proxectaranse locais “ad hoc”, dotados do número suficiente de instalacións, aparellos, sistemas e toda clase de recursos que permitan previr os sinistros, combatelos e evitar a súa propagación. Como nos casos anteriores a clasificación e aprobación de medidas das seguridade, deberá obter o informe favorable do órgano ambiental da Comunidade Autónoma e, no seu caso, adaptarse á regulamentación técnica específica. ARTIGO 34.‐ CONDICIÓNS DO USO EXCLUSIVO DE OFICINAS. Cando as determinacións fagan referencia á superficie útil, entenderase por tal, a adscrita a locais de traballo. Todos os accesos interiores das oficinas ós espazos de utilización polo público, terán unha anchura de polo menos 1,20 metros. A dimensión mínima da anchura das follas das portas de paso para o público, será de 82,5 cm. A altura libre mínima será aquela que asegure as condicións de habitabilidade. Os locais de oficina disporán dos seguintes servizos sanitarios: ata 100 m² útiles, un retrete e un lavabo; por cada 200 m² máis, ou fracción superior a 100 aumentarase un retrete e un lavabo, separándose, neste caso, para cada un dos sexos. En ningún caso poderán comunicar os aseos directamente co resto do local, para o que deberá instalarse un vestíbulo ou espazo intermedio. Nos edificios onde se instalen máis dunha entidade, poderán agruparse os aseos, mantendo o número e condicións con referencia á superficie total, incluídos os espazos comúns de uso público desde os que terán acceso. Xustificarase a disposición, como mínimo, dunha praza de aparcamento por cada 80 m² de superficie útil de oficina. ARTIGO 35.‐ CONDICIÓNS DO USO DE SALAS DE REUNIÓN Cumprirán as condicións de uso comercial e as establecidas no Regulamento Xeral de Policía de Espectáculos Públicos e Actividades Recreativas, Título I, Capítulo I. Non se esixe dotación de aparcamento, salvo que se trate de edificios de uso exclusivo; nese caso, deberán dispoñer dunha praza por cada 100 m² de superficie útil. DESENVOLVEMENTO DO PLAN DE SECTORIZACIÓN. ARTIGO 36.‐ XENERALIDADES. O presente Plan de Sectorización poderá desenvolverse a través dos correspondentes Estudos de Detalle dentro dos límites que sinala a Lei 9/2002, do 30 de decembro de Ordenación Urbanística e Protección do Medio Rural de Galicia e o artigo 65 do Regulamento de Planeamento Urbanístico para o devandito instrumento de planeamento. A realización material das súas determinacións levarase a cabo mediante o correspondente proxecto de urbanización. ARTIGO 37.‐ PLANO PARCELARIO. No Plan de Sectorización inclúese un Plano Parcelario que permite identificar cada unha das parcelas resultantes e xustificar a ordenación prevista, coas condicións que mais adiante se detallan. O plano Parcelario é indicativo para permitir as primeiras transaccións de forma libre sempre que non resulten parcelas menores que as mínimas, por iso debe entenderse como a proposta base do Plan de Sectorización que se concretará no proxecto de reparcelamento e na execución dos correspondentes Proxectos de Urbanización. O parcelario resultante destas primeiras vendas só poderá alterarse conforme ó disposto nos artigos seguintes. ARTIGO 38.‐ ESTUDOS DE DETALLE. A finalidade do Estudo de Detalle, conforme ó disposto no Regulamento de planeamento urbanístico será: ‐Establecer e/ou reaxustar aliñacións e rasantes determinadas no Proxecto de Sectorización. ‐Ordenar volumes mantendo usos, aproveitamento e demais condicións fixadas polo Plan de Sectorización. ‐Dispoñer as vías interiores (non públicas) cando sexan necesarias como consecuencia dunha reordenación de volumes. ‐ Os estudos de Detalle conterán os documentos previstos na Lei do Solo e o Regulamento de Planeamento. ‐ As vías interiores de nova planta, propostas no Estudo de Detalle, consideraranse compatibles co artigo 65‐C do Regulamento de Planeamento cando cumpran as condicións seguintes: A suma das lonxitudes de tramos das novas vías será inferior a 400 m. Os puntos de conexión da vía do Estudo de Detalle coa rede viaria do Proxecto Sectorización serán como máximo de 2. Neste caso a distancia entre os puntos de conexión medida sobre eixes da rede viaria do Plan de sectorización non será superior a 100 metros. ARTIGO 39.‐ PARCELAMENTOS. Enténdese por parcelamento a subdivisión simultánea ou sucesiva de parcelas, ou a agrupación das mesmas previstas na ordenación do Plan de Sectorización. Toda segregación de parcelas deberá: ‐Resolver os accesos viarios ás subparcelas resultantes. ‐Respectar a estrutura urbanística que fixa o presente Plan de Sectorización. ‐Deseñar e demostrar a posibilidade de realizar as acometidas cos servizos urbanísticos. ‐Establecer parcelas edificables de acordo coa normativa do presente Plan de Sectorización (Iguais ou maiores que a mínima). ARTIGO 40.‐ AGRUPAMENTO DE PARCELAS. Permítese agrupar parcelas para formar outras de maior dimensión. As parcelas resultantes estarán suxeitas ás prescricións que estas Ordenanzas sinalan. Permítese a modificación da rede viaria secundaria si coa agrupación resultase innecesaria. ARTIGO 41.‐ SEGREGACIÓN DE PARCELAS. PARCELA MÍNIMA. Establécese como parcela mínima edificable a de 500 m², cunha fronte non menor de 15 metros a viario público. As parcelas superiores á mínima poderanse dividir noutras, para formar parcelas de menor tamaño, nas seguintes condicións: ‐As parcelas resultantes non serán inferiores á mínima. ‐Cando a subdivisión se suscite desde unha parcela igual ou superior ós 5.000 m², permitirase a obtención de parcelas inferiores á establecida como mínima, mediante a utilización do procedemento deseñado nos artigos 38 e 39 das presentes ordenanzas e nas condicións alí establecidas para a redacción dos Estudos de Detalle. ‐Cada unha das novas parcelas cumprirán cos parámetros reguladores da ordenación obtida no Plan de Sectorización, excepto no referente a recuamentos laterais e posteriores, que poderán permitir o encostamento das edificacións. ‐Debe resolverse axeitadamente a dotación de todos os servizos existentes para cada unha das parcelas resultantes, proxectando as obras de urbanización necesarias para a súa consecución. ‐Se con motivo da subdivisión de parcelas fose preciso realizar obras de urbanización, estas executaranse con cargo ó titular da parcela orixinaria. ‐A nova parcelamento terá o carácter de “acto suxeito a licenza municipal”, polo que a súa efectividade está condicionada ó acordo municipal previo de conformidade. ‐Deberase destinar un 10% da superficie a aparcamentos. ‐O ancho mínimo das vías interiores será de 10 m. ARTIGO 42.‐ MEDIDAS PROTECTORAS E CORRECTORAS EN RELACIÓN Á PROTECCIÓN DO PATRIMONIO ARQUEOLÓXICO, ARQUITECTONICO E ETNOGRAFICO. O proxecto de urbanización deberá considerar a explanación de todas as parcelas, salvo que polas súas condicións topográficas en relación co sistema viario proxectado, non resulte necesario. En todo caso, para as obras de urbanización e nas parcelas lucrativas resultantes, situadas nas áreas de respecto da mámoa de monte San Roque, así como o depósito de Chao de Cartas, deberá realizarse o seu control e seguimento, por técnico arqueólogo debidamente autorizado das obras da parte da urbanización e acondicionamento das parcelas situadas nestas áreas de respecto, polo que o proxecto de urbanización deberá incluír como mínimo a roza, retirada da capa de terra vexetal, e todos os movementos de terra previstos para a execución da urbanización e a explanación das parcelas. Se da realización destas obras na área de respecto do depósito de Chao de Cartas, o informe de seguimento arqueolóxico, concluíse claramente que en determinadas parcelas ‐que poderían ser todas‐ non existen evidencias de restos arqueolóxicos, para estas parcelas non será necesario realizar un novo seguimento arqueolóxico, para a construción das edificacións, incluídos posibles sotos. En calquera caso os resultados das intervencións arqueolóxicas poderán condicionar a ordenación se así o require a axeitada conservación dos restos arqueolóxicos que puidesen ser atopados. Condicións adicionais: a).- Parcela EQ NA Co obxecto da conservación e posta en valor do serradoiro, así como dos elementos integrantes deste, é dicir as naves e a cheminea, será de aplicación o establecido no artigo 149 a 155 do P. X. O. M. ‐Plan Xeral de ordenación Municipal de Vedra‐ e na ficha especifica que se inclúe no Catálogo, que concreta que ó nivel de protección aplicable ó serradoiro e o de protección non integral, establecido no art.152 b).- Parcela CN3, lindante de resultado coa EQ N. Os paramentos das edificacións das parcelas situadas ao norte e leste da parcela EQ N, nos lindeiros coa mesma, terán tratamento de fachada principal. Altura máxima: 8 m. Número máximo de plantas: dúas (2) ‐ CONDICIÓNS DA EDIFICACIÓN. ARTIGO 43.‐ PROXECTOS DE EDIFICACIÓN. Serán redactados por técnicos competentes, designados polos promotores das edificacións. O contido será o da Normativa vixente e da complementaria esixible polo Concello de Vedra nas súas Ordenanzas ó efecto. ARTIGO 44.‐ LICENZAS. Estarán suxeitos a previa licenza municipal todos os actos previstos no Decreto 28/1999, do 21 de xaneiro, polo que se aproba o Regulamento de disciplina urbanística. Fixarase un aval ou fianza mínima que garanta a reparación dos desperfectos que se puidesen ocasionar durante a realización das obras na parcela. A contía da Fianza determinarase por aplicación da seguinte formula: F = 75 ∙ m ∙ (1+Cv) Onde: F = Contía da fianza en euros. m = Fronte da parcela en m. Cv = Índice acumulativo do custo de vida desde a data de aprobación do presente Plan de sectorización (Cv = 0, para 2013). A dita fianza será retornada en todo, en parte, ou esixiranse cantidades económicas complementarias se os desperfectos fosen maiores, como condición imprescindible antes de autorizarse a licenza de apertura do establecemento industrial, comercial ou de servizos. ARTIGO 45.‐ ACCESOS A PARCELAS. Cada parcela deberá dispoñer de polo menos un acceso, para tráfico rodado, cun ancho mínimo de 5 m. O propietario queda obrigado a protexer debidamente a zona de servizos durante as obras cunha lousa de formigón, ou elementos similares de suficiente resistencia que garantan a continuidade e seguridade de todos os servizos afectados, protección que repara á finalización das obras, para a zona de acceso. O beneficiario da parcela quedará obrigado a reparar os danos debidos á construción de accesos. O vial proxectado polo borde O. de la mazá N7, terá carácter de camiño de servizo con capa de rodadura de zahorra artificial. ARTIGO 46.‐ NIVEIS DE EDIFICACIÓN E RAMPLAS. Cando polo desnivel do terreo sexa necesario establecer ramplas de acceso no interior de parcela, estas terán unha pendente máxima do 10 por cento (10%). Antes da súa conexión á vía pública disporase un tramo de acordo con: lonxitude non inferior a 5,00 m contados a partir do lindeiro frontal da vía publica en dirección ó interior da parcela, cunha pendente inferior ó 3 por cento (3%). ARTIGO 47. CONSTRUCIÓNS EN PARCELAS. Prohíbese empregar as vías públicas como depósito de materiais, situación de maquinaria de elevación, de elaboración de formigóns e morteiros, medios auxiliares, etc., das obras que se realicen no interior das parcelas. O propietario será o responsable dos desperfectos que se ocasionen na vía pública como consecuencia das obras citadas, respondendo coa fianza depositada. ARTIGO 48.‐ CONDICIÓNS XERAIS. O límite da parcela na súa fronte e nas liñas medianeiras, obxecto de recuamentos, materializarase cun cerramento. Nas parcelas escalonadas, os noiros transversais están incluídos na superficie das parcelas, asignando un por parcela. Se o propietario decidise aproveitar esta superficie, a construción do muro necesario será pola súa conta e a cimentación non poderá invadir a parcela estremeira, criterio que se ha seguir no caso de que se pretenda aproveitar o noiro posterior da parcela. Permítense patios abertos ou pechados. A dimensión mínima destes patios fíxase coa condición de que na súa planta se poida inscribir un círculo de diámetro igual á altura da máis alta das edificacións se estas teñen locais vividoiros, ou á metade do diámetro se os ocos ó patio pertencen a calquera outro uso. Permítense semisotos cando se xustifiquen debidamente, de acordo coas necesidades. Poderanse dedicar a locais de traballo cando os ocos de ventilación teñan unha superficie non menor a 1/8 da superficie útil do local. Permítense sotos cando se xustifiquen debidamente, quedando prohibido utilizalos como locais de traballo. No conxunto da superficie de ocupación en planta, non se terá en conta a proxección horizontal dos beirados, marquesiñas, nin corpos voados. A superficie construída en semisotos e sotos computa na súa totalidade, salvo no caso de que se destinen a instalacións e/ou aparcamentos. Neste último caso, o local correspondente cumprirá ademais as prescricións que en materia de garaxes e aparcamentos establezan as Ordenanzas do Concello e/ou as disposicións que sobre a materia lle sexan de aplicación. O bloque representativo poderá alcanzar un fondo máximo de 15 metros desde a aliñación frontal. Ós efectos de estética, os paramentos laterais, do bloque representativo, terán a consideración de fachada polo que os materiais empregados na súa construción e a súa disposición corresponderanse cos esixibles para a mesma. ARTIGO 49.‐ CONDICIÓNS DE EDIFICABILIDADE. En base ás características da ordenación, tipoloxía edificatoria prevista, e ós efectos do cálculo da edificabilidade resultante, establécense as seguintes condicións: Quedan incluídos no conxunto: A superficie edificable cuberta e pechada de todas as plantas do edificio, con independencia do uso a que se destinen. As terrazas, balcóns ou corpos voados que dispoñan do cerramento exterior. As construcións secundarias sobre espazos libres de parcela sempre que da disposición do seu cerramento e dos materiais e sistemas de construción empregados se poida deducir que se consolida un volume pechado e de carácter permanente. Quedan excluídos do conxunto edificable: Os patios interiores non cubertos, aínda que sexan pechados. Marquesiñas para aparcamentos, peiraos de carga descubertos, ramplas e escaleiras de acceso e computarán ó 50% os porches abertos en tres lados encostados á entrada principal en zonas de oficinas e locais comerciais. Os equipos de almacenamento e de fabricación exteriores ás naves, tales como silos, tanques, torres de refrixeración, estacións de bombeo, tubos, chemineas, etc., aínda que os espazos ocupados por tales equipos se contabilizan como superficie ocupada da parcela. Os elementos ornamentais de testeiros e remates de cuberta e os que correspondan a escaleiras, aparellos elevadores ou elementos propios das instalacións do edificio (tanques de almacenamento, acondicionadores, torres de procesos, paneis de captación de enerxía solar, chemineas, etc.). ‐ CONDICIÓNS HIXIÉNICAS. ARTIGO 50.‐ EMISIÓNS GASOSAS. As emisións gasosas das industrias que se instalen, axustaranse ós valores máximos admitidos pola Lei 34/2007 de 15 de novembro (BOE 16 novembro 2007) de Calidade do Aire e Protección da Atmosfera. Cumprirán ademais, a normativa que sobre o particular estea vixente no momento da solicitude de licenza e posta en marcha da actividade. ARTIGO 51.‐ AUGAS PLUVIAIS RESIDUAIS, E RECOLLIDA DE RESIDUOS SÓLIDOS As augas residuais das industrias non poderán superar os parámetros do Anexo II do Decreto 141/2012, do 21 de xuño, polo que se aproba o Regulamento marco do Servicio Público de Saneamento e Depuración das Augas Residuais de Galicia. En todo caso, as actividades clasificadas como insalubres ou nocivas, deberán someter á consideración do Concello de Vedra un estudo xustificativo do grado de inocuidade das súas augas residuais, a fin de que poida ser autorizado o seu vertido directo á rede xeral de evacuación. No caso de que as augas do efluente non reúnan as condicións esixidas para o seu vertido á rede, será obrigación do usuario da industria correspondente a depuración previa do devandito efluente, mediante sistemas axeitados ás características dos residuos industriais a evacuar. Para a recollida selectiva de residuos sólidos, deberán instalarse colectores a menos de 200 m. das parcelas máis afastadas ou alternativamente destinarase unha parcela á instalación dun punto limpo. A rede e sistema de saneamento de auga deberán contar coas dimensións mantemento e o seguimento axeitados para garantir o cumprimento dos límites de vertido. Establecerase un único punto de vertido de augas residuais. Deberán introducirse sistemas de drenaxe sostible para o saneamento de pluviais que garantan que o eventual aumento de escorrentía respecto do valor correspondente á situación preexistente pode ser compensado ou é irrelevante. No desenvolvemento das obras dos sistemas a implantar deberase considerar o deseño de medidas preventivas oportunas e especificas, de control e corrección da potencial incidencia na calidade das augas dos sólidos en suspensión. ARTIGO 52.‐ NIVEIS SONOROS E VIBRACIÓNS. No medio ambiente exterior, con excepción dos ruídos procedentes do tráfico, non se poderá producir nin detectar por transmisión desde o interior, ningún ruído que exceda para o horario que se indica a continuación, os seguintes niveis sonoros: ‐ Entre as 8 e 15 horas 70 dBA - Entre as 15 e 22 horas 70 dBA ‐ Entre as 22 e 8 horas 55 dBA. Os ruídos expresaranse e medirán en decibelios na escala “A,”sendo “A” a amplitude en centímetros. A medición de ruídos realizarase no eixe das rúas contiguas á parcela industrial que se considere. No ambiente interior dos recintos rexerán as seguintes disposicións: ‐ Non se permite a ancoraxe de maquinaria e dos soportes da mesma ou calquera órgano móbil nas paredes medianeiras, teitos ou forxados de separación entre locais de calquera tipo ou actividade. A ancoraxe da maquinaria en solos ou estruturas non medianeiras nin directamente conectadas con elementos construtivos, disporase interpoñendo dispositivos antivibratorios adecuados. ‐Os valores máximos tolerables de vibracións serán: ‐Na zona de máxima proximidade ó elemento xerador de vibracións: 30 Pals. ‐No límite do recinto no que se atope situado o xerador de vibracións: 17 Pals. ‐Fóra daqueles locais e na vía pública: 5 Pals. Os ruídos mediranse en Pals onde: V (Pals) = 10 Log.3.200 A 2 N3, sendo “A” a amplitude en centímetros e “N” a frecuencia en Hertzios. Os servizos técnicos de inspección municipal poderán realizar en todo momento cantas comprobacións estimen necesarias, ós efectos perseguidos nestes aspectos. Ademais deberase ter en conta expresamente o contido da Lei 37/2003, do 17 de novembro do ruído e os seus Regulamentos de desenvolvemento. Los obxectivos de calidade acústica adecuaranse ao ANEXO II do Real Decreto 1367/2007. Deseño de medidas correctoras en caso de detectarse incumprimento dos niveis acústicos máximos permitidos pola lexislación de aplicación, tanto en fase de obra como en fase de desenvolvemento das actividades que se desenvolvan no Parque Empresarial. Deben respectarse as distancias das isófonas da AP‐53 ‐ diurna e de tarde, correspondente aos 70 dB(A) para áreas acústicas tipo d) e aos 75 dB(A) para as áreas acústicas tipo b) ubícanse a uns 80 metros de distancia do eixo de la estrada, mentres que a isófona nocturna correspondente as 65 dB(A) para ambas áreas acústicas, ubícase a uns 130 m de distancia. Os proxectos construtivos das futuras edificacións do ámbito recollan un estudio de previsión dos niveis de ruído e vibracións que xeren e contemplen as medidas correctoras precisas para que estes niveis estean dentro dos límites admisibles pola normativa sectorial vixente. Como o perímetro OESTE do ámbito de actuación linda coa AP‐53, respectaranse as distancias das isófonas para a ubicación de cualquera tipo de instalación: Atendendo ao sinalado no DR 1367/2007, de 19 de outubro, polo que se desenvolve a Lei 37/2003, do 17 de novembro, do ruído, no referente á zonificación acústica, obxectivos de calidade e emisións acústicas, en concreto o seu artigo 5 e tendo en conta que o PXOM de Vedra carece de zonificación acústica, dar cumprimento ao establecido polo artigo 13 do RD 1367/2007, supón introducir una Modificación Puntual do PXOM de Vedra, referente ao SUND‐4, nos termos seguintes: Clasificar o ámbito do SUND‐4 como “sector de territorio con predominio de solo industrial”. Recoller na cartografía os límites de dito ámbito en plano a escala 1/5.000 e identificar as coordenadas UTM que delimitan os seus vértices. Introducir nas ordenanzas as determinacións necesarias para dar cumprimento ao establecido polo RD 1367/2007 en relación aos obxectivos de calidade acústica (art.14 e 15) e aos valores límite de emisión (art.24 e25) ARTIGO 53.‐ APLICACIÓN DE NORMAS DE SEGURIDADE E SAÚDE. Ademais do preceptuado nas presentes Ordenanzas Reguladoras, os usuarios das industrias deberán aterse ás restantes normas e prescricións establecidas na lexislación seguinte: Prevención de Riscos Laborais. Lei 31/1995, BOE de 10 novembro de 1995. Regulamento dos Servizos de Prevención. Real Decreto 39/1997, BOE de 31 de xaneiro de 1997. Disposicións mínimas de seguridade e de saúde nas obras de construción, Real Decreto 1627/1997, BOE de 25 de outubro de 1997. Modificado por: Modificación do Regulamento dos servizos de prevención. Real Decreto 780/1998, BOE de 1 de maio de 1998. Sinalización de seguridade no traballo. Real Decreto 485/1997, BOE de 23 de abril de 1997. Seguridade e Saúde nos lugares de traballo. Real Decreto 486/1997, BOE de 23 de abril de 1997. Manipulación de cargas. Real Decreto 487/1997, BOE de 23 de abril de 1997. Utilización de equipos de protección individual. Real Decreto 773/1997, BOE de 12 de 1997. Utilización de equipos de traballo. Real Decreto 1215/1997, BOE de 7 de agosto de 1997. OUTRAS: Normativa Municipal do Concello de Vedra. Normativa da Comunidade Autónoma de Galicia. Calquera outra Normativa que poida ser de aplicación para a obra a realizar. Normas Tecnolóxicas da Edificación (NTE). ‐ CONDICIÓNS DE SEGURIDADE. ARTIGO 54.‐ INSTALACIÓNS CONTRA INCENDIOS A seguridade e protección contra incendios dos establecementos e actividades que se prevé implantar no Parque Empresarial de Vedra, garantirase mediante o cumprimento dos requisitos e condicións seguintes: ‐Requisitos esixibles ás instalacións contra incendios. Real Decreto 2267/2004 Regulamento de Seguridade Contra Incendios nos Establecementos Industriais. RD 314/2006, Código Técnico da Edificación. Real Decreto 513/2017, de 220 de maio, polo que apróbase o regulamento de iInstalacións de protección contra incendios ‐ Incendios forestais En tanto no se definan as redes secundarias de franxas de xestión de la biomasa, o Concello como promotor do polígono industrial e en base ao establecido no art.23.6 da Lei 3/2018, asegurará a existencia dunha franxa de 50 m, entorno ás edificacións, libres de vexetación seca, e con masa arbórea rareada, que en ningún caso conterá as especies sinaladas na Disposición Adicional 3. Así mesmo, o proxecto de urbanización incluirá una rede de camiños perimetral de 5 m. de anchura, así como una rede de hidrantes homologados para a extinción de incendios, segundo se indica no plano 5.2 Rede de hidrantes contraincendios e camiños perimetrais. ‐ CONDICIÓNS ESTÉTICAS E AMBIENTAIS. ARTIGO 55.‐ XENERALIDADES. Consideraranse como fachadas todos os paramentos que constitúan a pechadura das edificacións e construcións das parcelas. ‐Permítense os revocos sempre que estean ben terminados. ‐As empresas propietarias quedarán obrigadas ao seu mantemento e conservación. ‐Tanto as paredes medianeiras como os parámetros susceptibles de posterior ampliación, deberán tratarse como unha fachada, debendo ofrecer calidade de obra terminada. ‐Os rótulos encostados ou sobre cabaletes, propios de cada industria, axustaranse ás normas dun correcto deseño en canto a composición e cores utilizadas e realizaranse a base de materiais inalterables ós axentes atmosféricos. A empresa propietaria é a responsable en todo momento do seu bo estado de mantemento e conservación. ‐Quedan prohibidos os deslumbramentos directos ou escintilantes que poidan afectar ó tráfico rodado. ‐As edificacións en parcelas con fronte a máis dunha rúa quedarán obrigadas a que todos os seus parámetros de fachada teñan a mesma calidade de deseño e acabado. ‐As construcións auxiliares e instalacións complementarias das industrias deberán ofrecer un nivel de acabado digno e que non desmereza da estética do conxunto; para o que os devanditos elementos deberán tratarse con idéntico nivel de calidade que a edificación principal. ‐O proxecto da edificación xunto coa ordenación volumétrica coidarase e definirá convenientemente o deseño, composición e cor dos parámetros exteriores, prohibíndose a utilización como vistos de materiais fabricados para ser revestidos. ‐Prestaráselle especial coidado ó deseño dos volumes dianteiros das edificacións, considerándose como tales os compostos pola fachada principal e as laterais ata un fondo mínimo de 6 m., medido desde a aliñación exterior da edificación. -O proxecto de edificación definirá a urbanización completa dos espazos exteriores das parcelas non ocupados pola edificación, pavimentándose axeitadamente os espazos de acceso, aparcamento e manobra, tratándose os restantes con xardinería, prohibíndose utilizar estes espazos para depósitos de residuos e/ou desperdicios. ‐Quedan prohibidos os paneis murais dedicados a publicidade exterior vial. Cando se trate de edificacións que dean fronte ós viais, os cerramentos frontais deberán estar construídos como mínimo nun 25% da súa superficie de materiais transparentes. Igual tratamento terán as fachadas posteriores das parcelas que dean fronte á autoestrada AP‐53 Santiago de Compostela ‐ Ourense. EDIFICACIÓN AGRUPADA A edificación será encostada, formando filas coas outras edificacións, mantendo constante a liña de fachada sinalada nos planos de ordenación. En rúas con pendente superior ó 6%, non poderán excederse os 50 m. de fachada sen escalonamento. Non será necesario esgotar a edificabilidade asignada ás parcelas de cada mazá. As parcelas non se pecharán pola fronte PARCELAS: Para as edificacións en parcela independente, aplicaranse as seguintes normas, segundo os casos: Parcelas con relación fondo – fronte superior a 1. Os cerramentos frontais, con ou sen bloque representativo, deberán estar construídos como mínimo cun 25% da súa superficie de material transparente. Parcelas con relación fondo – fronte menor que 1. Igual que o caso a), cun 25% de material transparente, salvo que se xustifique que cunha porcentaxe menor, pola configuración e o tratamento da fachada, se consegue un efecto estético equivalente. En parcelas de esquina, considerarase fronte a dimensión máis longa da parcela, debendo darse á fachada máis curta un tratamento acorde co da frontal. En rúas con pendentes superiores ó 6%, a fachada frontal non poderá exceder os 50 m. sen escalonarse. ‐ Altura máxima de cornixa: 12,00 metros; máxima altura permitida para os parámetros verticais que conformen a edificación, permitíndose tres plantas. Elementos por enriba da altura máxima: O Concello de Vedra poderá permitir a construción de elementos singulares por enriba da altura máxima, sempre que se xustifique a súa necesidade en razón á natureza da actividade. Cerramentos de parcela: A parcela poderá quedar pechada na súa totalidade por muros, enreixados ou valados que non superen 2,5 metros de altura, con 1 m. máximo de elementos macizos, medido no punto medio entre chanzos. A fronte das parcelas deberá pecharse necesariamente con 1 m. de altura de elementos macizos, sendo optativa a pechadura superior. Adición de parcelas: Poderanse engadir dúas ou máis parcelas, debendo cumprir a edificación resultante as condicións xerais do Plan de Sectorización. A adición entre parcelas que dean fronte á mesma rúa, elimina os recuamentos laterais ó lindeiro común. ARTIGO 56.‐ CONDICIÓNS AMBIENTAIS A construción das edificacións debera considerar as seguintes medidas: ‐ Construción con panos translúcidos, que permitan a iluminación natural no interior. ‐ Particións interiores non estruturais, construídas con paneis prefabricados de labras, cartón xeso. que deberán reducir o seu contido en formaldehido. ‐ Emprego de pinturas ecolóxicas. ‐ Instalación de inodoros con cisterna de dobre descarga ou descarga interrompible. ‐ Instalación de aireadores e temporizadores ou detectores de presenza en lavabos e duchas. ‐ En cubertas, emprego de elementos recuperables que favorezan a ventilación ou axardinadas. ‐ Nos formigóns frescos uso de áridos reciclados. ‐ Selantes e aditivos usados no interior da edificación de baixa emisión e mínimo impacto ambiental. ‐ Plan de xestión de residuos, correcto e adecuado durante a construción. Arbolado. Prestarase especial atención na regulación dos movementos de terras e da xestión da vexetación, para evitar que estas actividades poidan favorecer a dispersión de Fallopia japonica ou outras especies exóticas invasoras. En concreto, pode considerarse a realización de comprobacións previas da ausencia de especies exóticas invasoras nos terreos a remover, a avaliación do risco de dispersión ou a aplicación de procedementos e métodos de traballo que o eviten. ‐ NORMAS PARTICULARES DE CADA ZONA ARTIGO 57.‐ SISTEMA DE COMUNICACIÓN. ‐ Condicións de edificación: Caracterízanse por non ser edificables, non incluíndo como tal concepto as construcións propias do mobiliario urbano, tales como bancos, estatuas, fontes ornamentais, etc. ‐ Condicións de volume: Non se admite ningún volume. ‐ Condicións de uso: Calzadas: Uso libre de tránsito rodado. Beirarrúas: Uso exclusivo de tránsito peonil. ARTIGO 58.‐ ESPAZOS LIBRES. Esta ordenanza aplicarase á edificación que se implante nos espazos destinados a plantacións de arborado e xardinería que garantan a salubridade, repouso e esparexemento da poboación laboral. Espazos libres de uso e dominio público. A urbanización destes espazos consistirá na preparación necesaria dos terreos para efectuar as plantacións arbóreas que, con arranxo ás condicións climáticas da zona, poidan corresponder, permitíndolle o paso ou situación de servizos. Calquera actuación no ámbito dos espazos libres VN 2 (Sector norte) e VS (Sector sur), deberá ir encamiñada á posta en valor do xacemento da mámoa do Monte San Roque quedando prohibidas as actuacións que non teñen dito fin. As árbores e vexetación a utilizar serán autóctonas, con polo menos o 30% de plantas que inclúan a certificación ecolóxica. Replantaranse as árbores existentes de interese, que resulten afectadas polas obras ou ben unha árbore procedente de viveiros ecolóxicos, por cada dúas preexistentes que se eliminen. CONDICIÓNS DE VOLUME: As edificacións nos espazos libres haberán de integrarse no ambiente e serán exentas con recuamentos ós lindeiros de 20 m., e separaranse entre elas un mínimo de 50 m., a ocupación máxima será do 1% da parcela, a altura máxima permitida será de 3 m., e a edificabilidade máxima será de 0,01 m²/m². CONDICIÓNS DE USO: O uso predominante será o público (almacéns de útiles de xardinería, invernadoiros, estufas, aseos, etc.), sen exceder os 40 m² construídos, autorizándose o uso comercial en forma de quioscos menores de 7 m². Espazos libres de dominio privado. Son os resultantes dos recuamentos obrigatorios a lindeiros. ‐ Condicións de edificación: non son edificables. ‐ Condicións de volume: non se admite ningún volume de edificación; salvo os de corpos voados, a unha altura maior de 2,50 m. ‐ Condicións de uso: Poderán destinarse a aparcamento, espazos de carga e descarga e/ou zona axardinada. Prohíbese utilizar estes espazos como depósitos de residuos ou vertido de desperdicios. En consonancia co artigo 43, o proxecto de edificación incluirá a urbanización completa destes espazos. ARTIGO 59.‐ ZONAS DE SERVIZO. Comprende os terreos que, clasificados para outros usos, van ser destinados ó establecemento ou paso de instalacións dos servizos necesarios para o funcionamento do sector industrial, tales como estacións de bombeo, centros de transformación, depósitos de auga, etc. Condicións de edificación. ‐ Recuamentos de edificación: Poderanse realizar en liñas de pechadura de parcelas, con obxecto de facilitar a súa revisión. ‐ Ocupación máxima de parcela: A necesaria para a instalación específica. ‐ Aproveitamento: A edificabilidade máxima será de 0,05 m²/m² da parcela clasificada, computable soamente nas edificacións pechadas anexas ás instalacións, tales como pequenos almacéns, casetas, etc. Ós efectos de contabilizar a edificabilidade total da parcela, computaranse todos os volumes asignados a calquera tipo de uso. ‐ Altura máxima da edificación: 5 m. ARTIGO 60.‐ EQUIPAMENTOS. Condicións da edificación. ‐ Recuamentos: 5 metros a calquera lindeiro. ‐ Ocupación máxima da zona: 40 por cento (40%). ‐ Número máximo de plantas: dúas (2). ‐ Aproveitamento: A edificabilidade máxima será de 0,80 m²/m². ‐ Altura máxima da edificación: Será de 7 m. Condicións de uso. Locais destinados ó público para a vida de sociedade, edificio social, servizos administrativos, culturais, sanitarios, bombeiros, policía, deportivo, etc. Ademais destes usos admítense tamén os seguintes: De reunión, de oficinas e de todos aqueles que o Concello de Vedra estime convenientes ou apropiados para o mellor funcionamento do sector. Establécese como obrigatorio establecer no interior da parcela unha praza de aparcamento por cada 50 m² de edificación. Zonas de atención ó público e oficinas. ‐ Terán unha altura libre mínima que asegure as condicións de habitabilidade e a normativa sectorial especifica. ‐ Todas as circulacións (corredores, vestíbulos e escaleiras) terán un ancho mínimo de 1,20 m. ‐ Disporanse os preceptivos camiños de evacuación. ‐ Disporase dun mínimo de 2 aseos diferenciados por sexos con vestíbulo de independencia para os 100 m² útiles primeiros, aumentándose en 1 lavabo e 1 retrete cada un deles, por cada 200 m² ou fracción de superficie superior. Condicións particulares para a parcela EQ‐NA: A edificabilidade máxima será de 0,68 m 2 /m 2. A parcela de cesión CN‐3, terá a calificación de Equipamento Público. ACTUACIÓNS PROVISIONAIS Procederase coa maior celeridade posible a protexer a obra e evitar deste xeito un maior deterioro da mesma. Para isto pecharase a obra para evitar a entrada de xente que poida destruír a edificación ou sufrir algún dano derivado do mal estado da mesma. Tamén se procederá ó apontoamento da estrutura de cuberta para evitar que a acción da auga e o vento acaben tirando o tramo que se mantén en pé. ACTUACIÓN DE REHABILITACIÓN Estas actuacións irán enfocadas á conservación e rehabilitación da parte da cheminea, da nave principal e da nave secundaria do antigo serradoiro, seguindo uns principios de mantemento dos volumes actualmente existentes, así como da xeometría das cubertas orixinais e posición dos ocos da fachada. As obras de consolidación irán incluídas no proxecto de urbanización do Parque Empresarial. ARTIGO 61.‐ ZONA INDUSTRIAL ‐ COMERCIAL Condicións xerais da edificación ‐ Edificabilidade máxima: 0,7533 m²/m², maior cantidade posible de superficie construíble nunha parcela en relación coa súa superficie, contabilizados todos os usos. ‐ Ocupación máxima: A que resulte da edificabilidade e recuamentos, cando a aliñación non estea definida nos planos ‐ Número de plantas máximo: tres (3) para o edificio administrativo, con una altura máxima de 13 m. ‐ A altura máxima a cornisa 13 m. Poderanse admitir alturas maiores con carácter excepcional e a consecuencia de razón técnicas derivadas do uso industrial da nave. En todo caso e sen limitación de superficie, permitiranse os elementos ornamentais de remate de cuberta e os que correspondan a escaleiras, aparatos elevadores ou elementos propios das instalación do edificio (tanques de almacenamento, acondicionadores, torres de procesos, paneis solares, chemineas, etc) que terán una altura libre de acordo coa súa función e deseño. ‐ Recuamentos: para as parcelas nas que o Plan de Sectorización non fixe aliñacións, serán como mínimo os seguintes en función da superficie das parcelas: Nas parcelas menores de 3.000 m², con obxecto de materializar ó máximo a ocupación permitida, as edificacións poderanse encostar ós lindeiros laterais e/ou ó lindeiro posterior da mesma, pero para iso será necesario que tamén o fagan os estremeiros. Condicións de uso. ‐ Uso industrial en todas as categorías. ‐ Uso comercial, tanto de venda por xunto, como de complemento da pequena industria, talleres, empresas de servizos, etc. ‐ Oficinas e servizos urbanos. Casos particulares (incluídas as parcelas de cesión de carácter lucrativo): a).- Parcelas de esquina. Nas parcelas de esquina as frontes das mesmas serán os lindeiros con ambas as dúas rúas e en consecuencia o recuamento de aplicación nos lindeiros posteriores será de 3 metros. Con obxecto de manter un coeficiente de ocupación similar ás restantes parcelas, permitirase o encostamento ós lindeiros posteriores coas parcelas adxacentes. O recuamento frontal á vía pública, terán os mesmos valores que as parcelas contiguas. Os cerramentos encostados deberán manter unha estética correspondente a un paramento terminado. Será a cargo dos seus propietarios o costo e execución do tratamento do cerramento, que ocasione esta disposición. b).- Parcela Lindante de resultado con EQ NA Ademais das condicións xerais de edificación de este artigo, esta parcela deberá cumprir as establecidas no art.42. b desta normativa. c).- Uso terciario, limitado por prazas de aparcamento. Considerase conveniente manter a posibilidada de do uso terciario, con aplicación mixta de ordenanzas de naves, edificio representativo e oficinas, polo que las 288 prazas públicas sobrantes poderían soportar una edificabilidade terciaria de 288:0,25x50=57.600 m 2, que será a edificabilidade máxima que se podería autorizar para o uso terciario. ARTIGO 62.‐ APLICACIÓN XERAL DAS NORMAS DE CADA ZONA Cando na aplicación da distinta normativa establecida exista contradición respecto da edificabilidade dunha determinada parcela, permanecerá a máis restritiva. ARTIGO 63‐ DOTACIÓN DE APARCAMENTOS O número de aparcamentos non será inferior, en ningún caso, ás dotacións establecidas no apartado b) do artigo 47 da Lei 9/2002, do 30 de decembro de ordenación urbanística e protección do medio rural de Galicia. Así mesmo, este Proxecto de Sectorización respecta a porcentaxe de aparcamentos públicos establecida polo citado artigo. A tenor dos anchos da calzada establecidos no Plan de sectorización, poderase computar unha praza de aparcamento en batería por cada 2,5 m de calzada, coas seguintes limitacións: Descontaranse os tramos curvos, medidos no eixe da rúa, e unha lonxitude de 2 metros de tramo recto por cada punto de acordo. Tamén se descontará unha lonxitude de 7 metros por cada acceso a parcela que teña que quedar libre de aparcamento. Para completar a dotación de prazas de aparcamento establécese a obrigatoriedade ós promotores de proxectos e instalacións nas parcelas con uso “comercial ‐ industrial” ou de “sistema de equipamentos públicos”, de dispoñer no interior das parcelas 0.75 prazas de aparcamento por cada 100 m 2 de edificabilidade. Nestes casos, terase en conta o seguinte: ‐ As prazas de aparcamento no interior das parcelas poderán dispoñerse nos espazos libres destas ou nos sotos dos edificios. ‐ Tanto as prazas como os accesos e percorridos dos vehículos deberán estar correctamente pavimentados e claramente sinalizados. ‐ A superficie destinada a aparcamentos, incluíndo vías e ramplas de acceso, dividida polo número de prazas será como mínimo de 20 m 2 /praza. Cando a superficie de produción ou almacenaxe supere os 500 m 2, a instalación disporá dunha zona exclusiva para a carga e descarga dos produtos ó interior da parcela, dentro ou fóra do edificio, de dimensión suficiente para estacionar un camión cunhas bandas perimetrais de 1 m, para superficies superiores a 1.000 m 2 deberá duplicarse o devandito espazo e engadirse unha unidade máis por cada 1.000 m 2 máis de superficie de produción ou almacenaxe. En calquera caso, tanto para os aparcamentos de dominio público como os de titularidade privada, as dimensións e disposición dos mesmos deberán cumprir as determinacións que, ó efecto, establece o Regulamento 35/2000, que desenvolve a Lei 8/1997, de accesibilidade e supresión de barreiras da comunidade autónoma de Galicia. Así mesmo, preparásense espazos para o aparcadoiro de bicicletas ao menos de 100 metros das parcelas máis afastadas, e as paradas de bus estarán a menos de 500 metros das parcelas mais afastadas ‐ EXECUCIÓN DO PLAN DE SECTORIZACIÓN. ARTIGO 64.‐ XENERALIDADES. A dispoñibilidade dos terreos comprendidos polo ámbito de execución do Plan de Sectorización, resulta do sistema de execución adoptado, que é o de cooperación. ARTÍCULO 65.‐ PROXECTOS DE URBANIZACIÓN, DATOS BÁSICOS. Os proxectos de Urbanización estarán constituídos polos documentos requiridos polo Regulamento de Planeamento (Capítulo VII do Título I) e o artigo 195 da Lei 9/2002, do 30 de decembro de Ordenación Urbanística e Protección do Medio Rural de Galicia, así como polo que se derive do cumprimento das condicións impostas polo Plan de Sectorización. O Proxecto de Urbanización desenvolverá as previsións do Plan de Sectorización, e abranguerá os catro polígonos de actuación delimitados, tendo en conta que a totalidade do mesmo forma un conxunto funcional completo, con instalacións en parte comúns e en parte complementarias, o deseño e execución do mesmo deberán realizarse tendo en conta o Plan de Etapas que deseña o presente Plan de Sectorización. As condicións mínimas que deben reunir as infraestruturas de servizos en base ás que se redactará o correspondente Proxecto de Urbanización, serán as que se establecen no articulado seguinte. As obras de consolidación da cheminea e das naves, principal e secundaria do antigo Serradoiro de Lema, irán incluídas no proxecto de urbanización. ARTIGO 66.‐ REDE VIARIA Os proxectos que definan a rede viaria deberán ter en conta as seguintes determinacións: a).- Ratios de dimensionado: ‐ 1,6 camións/día para cada 1.000 m² de superficie de parcela. ‐ 6 turismos/día para cada 1.000 m² de superficie de parcela. b).- Materiais a empregar: As calzadas realizaranse con firmes flexibles, que inclúan po de caucho, con orixe en pneumáticos fóra de uso, os bordos serán de formigón e o seu deseño e colocación permitirán a máxima liberdade de acceso ás parcelas. c).- Condicións de trazado: O viario non poderá desenvolverse con pendentes superiores ó 7% en tramos superiores ós 200 metros. Os radios mínimos no eixe da calzada serán: ‐ En ángulos superiores ós 100 grados, de 8 m. ‐ En ángulos inferiores ós 100 grados, de 15 m. Os proxectos correspondentes deberán distinguir entre calzada propiamente dita, áreas de aparcamento, medianas e beirarrúas. Todos os encontros de rúas serán dimensionados conforme as “Recomendacións para o Proxecto de Interseccións” da Dirección Xeral de Estradas do Ministerio de Fomento. d).- Beirarrúas: A anchura mínima será de 2 m. e).- Situación dos servizos Os servizos situaranse por fóra da calzada e os aparcadoiros. Para a recollida das augas pluviais colocaranse os correspondentes sumidoiros de condución e pozos de rexistro. Co fin de evitar que a auga circule pola estrada, o aparcadoiro terá unha pendente cara ó exterior da calzada do 2%. A rasante dos bordos situarase a quince centímetros sobre a rasante da estrada actual. ARTIGO 67.‐ REDE DE SANEAMENTO. As condicións esixibles mínimas para a rede de sumidoiros serán: ‐ Sistema separativo. ‐ Disporanse arquetas de acometida á rede en todas as parcelas. ‐ A distancia máxima entre pozos de rexistro será de 50 metros. ‐ A profundidade mínima da rede será de 1,00 m., á xeratriz superior do tubo. ‐ A velocidade máxima das conducións será 3,5 m./seg. e a mínima 0,6 m./seg. ‐ O diámetro mínimo dos tubos será de 30 cm. ARTIGO 68.‐ REDE DE DISTRIBUCIÓN DE AUGA. As condicións exixibles mínimas para o Proxecto da rede de abastecemento de auga serán: ‐ Os tubos cumprirán as prescricións técnicas xerais fixadas na O. M. de 28 de xullo de 1974 e NT‐IFA. ‐ Tubos: diámetro mínimo de 100 mm. ( ∅ = 100). ‐ Presión de traballo mínima dos tubos: 10 atmosferas. ‐ Velocidade máxima admisible: 1,5 m/seg. Velocidade mínima: 0,5 m/seg. ‐ Os tubos irán baixo beirarrúas ou zonas verdes. ‐ Disporanse puntos de toma en todas as parcelas. ‐ Nos puntos altos e baixos das conducións colocaranse ventosas e desaugadoiros. ‐ A dotación de auga establécese como mínimo en 0,5 litros/segundo/hectárea, en caudal continuo. ‐ Na rede de distribución disporanse bocas de rego, así como hidrantes Ø 100, separados como máximo 500 m., con pechadura antivandálica. ‐ A profundidade mínima da rede será de 0,70 m. ‐ Os tubos de abastecemento de auga poderán ser de polietileno ou de fundición. ‐ Instalación dun sistema de rego eficiente por goteo, con programador/temporizador conectado a estación meteorolóxica. ARTIGO 69.‐ ENERXÍA ELÉCTRICA. As condicións mínimas esixibles para o Proxecto da rede de enerxía eléctrica serán as seguintes: ‐ Consumo medio a considerar para o cálculo da instalación: 200 KVA por Ha. de superficie edificable. ‐ Coeficiente de simultaneidade de parcela 0,8. ‐ As parcelas con demanda previsible superior a 50 Kw. disporán de subministración en MT. En consecuencia cando a subministración posible sexa inferior a 50 Kw. a subministración realizarase unicamente en BT en tendido subterráneo. ‐ As redes de Media Tensión (MT) e Baixa Tensión (BT) serán subterráneas. ‐ Os Centros de Transformación irán sobre superficie, con casetas prefabricadas ou de obra de fábrica. ‐ Relación de Transformación: 15‐20KV/400‐230V. En calquera caso estarase ás disposicións establecidas para este tipo de instalacións polo decreto 3151/68 de 28 de novembro polo que se aproba o Regulamento de Liñas Aéreas de Alta Tensión; polo real decreto 3275/82 de 12 de novembro polo que se aproba o Regulamento sobre condicións técnicas e Garantías de Seguridade en Centrais Eléctricas, Subestacións e Centros de Transformación; polo Real Decreto 842/2002, de 2 de agosto, polo que se aproba o Regulamento electrotécnico para baixa tensión. Inclúe o suplemento separadamente co Regulamento electrotécnico para baixa tensión e as súas instrucións técnicas complementarias que desenvolven as disposicións anteriores e ó contido establecido nas Normas Particulares que teña establecidas a Empresa Subministradora. O proxecto de urbanización incluirá as conducións subterráneas para as redes de Media e Baixa Tensión, coas súas correspondentes arquetas rexistro, pero non as conducións eléctricas e Centros de Transformación (CT) que serán obxecto de proxecto específico. O deseño das conducións subterráneas farase de acordo coas Normas Particulares da Compañía distribuidora e en defecto delas estarase ó que respecto diso sinale a Norma UNE. As seccións e materiais utilizables nos condutores serán os que resulten dos cálculos correspondentes, unha vez que se demostre o cumprimento das prescricións establecidas no Regulamento Electrotécnico para Baixa Tensión e as súas Instrucións técnicas complementarias (MI BT). Polo menos un 5% das prazas de aparcadoiro contarán con puntos de carga para vehículos eléctricos ARTIGO 70.‐ ILUMINACIÓN PÚBLICA. Os proxectos de iluminación pública suxeitaranse ás condicións seguintes: ‐ A rede de alimentación da iluminación público será subterránea con condutor de cobre, con illamento de 1.000 V. tendido en tubo de PVC ou calquera material permitido polo Regulamento Electrotécnico para BT. ‐ Os báculos serán galvanizados en quente por inmersión de chapa de 3/4 mm., de espesor, ou outros materiais de calidade e homologados, e a súa altura será a necesaria para obter os niveis de iluminación esixidos ‐ As luminarias serán pechadas con pechadura antivandálica. ‐ As lámpadas serán de LED. ‐ Realizarase a instalación con iluminación intensiva ou reducida mediante o uso de equipos de aforro de enerxía ou apagando unha lámpada si, outras non, mediante circuítos diferentes. ‐ A instalación de iluminación cumprirá o Regulamento Electrotécnico de Baixa Tensión e concretamente a Instrución Técnica MI BT 010. ‐ Os puntos de luz disporanse no bordo de beirarrúa a unha distancia da calzada maior ou igual a 1 metro. ‐ Os valores luminosos serán establecidos, segundo o tipo de vía, polos correspondentes proxectos técnicos, recomendando o cumprimento dos seguintes valores: ‐ Iluminación media entre 12 a 20 Lux. ‐ Coeficiente de uniformidade 0,5. Os niveis de iluminación adoptaranse en función da densidade media horaria do tráfico rodado e cando non se dispoña dos datos numéricos fiables, a iluminación deberá axustarse ós seguintes parámetros: ‐ Vías primarias: de 15 a 20 Lux. ‐ Vías secundarias: de 12 a 15 Lux. ‐ Vías peonís, parques, xardíns: de 2 a 7 Lux. Nos cruzamentos de vías que teñan a consideración de perigosos, terán un aumento de iluminación do 25% respecto das vías onde estean situados. As condicións de deseño serán: As luminarias poderán instalarse unilaterais, bilaterais, pareadas e bilaterais ó tresbolillo, de acordo co ancho da calzada. Nas vías de dobre calzada separadas por unha banda central non superior a 12 metros de anchura, as luminarias poderán colocarse sobre báculos de dobre brazo, situados na devandita banda central cando a latitude da calzada non exceda de 12 metros. A altura das luminarias sobre o plano da calzada estará comprendida entre 6 e 9 metros, podendo recorrer a alturas superiores cando se trate de vías moi importantes, prazas ou cruzamentos superiores. Para o cálculo da altura citada teranse en conta o ancho da calzada, a potencia luminosa das lámpadas e a separación entre unidades luminosas. As luminarias, apoios, soportes, candelabros, arquetas de rexistro e cantos accesorios se utilicen para este servizo público, serán análogos ós utilizados polo Concello en rúas de características semellantes. As redes de distribución da iluminación pública serán independentes da rede xeral e alimentaranse directamente da caseta de transformación mediante circuíto propio. As acometidas das redes de iluminación pública procurarase efectualas dentro da caseta de transformación das compañías subministradoras do fluído eléctrico, e os centros de mando poderán ser: manuais, unifocais, multifocais ou automáticos, segundo a clase de instalación de iluminación pública e as súas características serán semellantes ás utilizadas polo Concello de Vedra. ARTIGO 71. SERVIDUMES ‐ Aeronáuticas A totalidade do ámbito do Plan de Sectorización do Sector do ámbito do solo urbanizable non delimitado. SUND-4. PARQUE EMPRESARIAL DE VEDRA, atópase incluída nas zona de servidumes aeronáuticas correspondentes ao aeroporto de Santiago de Compostela-Rosalía de Castro. No plano que se xunta como Anexo I a este informe, preséntanse as liñas de nivel das superficies limitadoras das servidumes aeronáuticas do Aeroporto de Santiago de Compostela-Rosalía de Castro que afecta ao mencionado ámbito, as que determinan as alturas (respecto ao nivel do mar) que non debe sobrepasar ningunha construción (incluídos todos os seus elemento como antenas, para raios, chemineas, equipos de aire acondicionado, caixas de ascensores, carteis, remates decorativos, etc.), modificacións do terreo ou obxecto fixo (postes, antenas, aero xeradores incluídas as súa palas, carteis, etc.) así coma o gálibo de viario ou vía férrea. Incorpórase aos planos do Plan de Sectorización un novo plano I-5.2, Servidumes aeronáuticas. ‐ Estradas estatais Incorpórase aos plano do plan de sectorización un novo plano I.5.3.‐ Afeccións de carreteras do estado, reflectindo as zonas de dominio público, servidume e afección da autoestrada AG‐53 Vedra, 4 de agosto de 2022 O Alcalde Ado. Carlos Martínez Carrillo